-Վրաստանի արտաքին քաղաքական նշանակությունը մեծապես հանգում է նրա տրանզիտային բարենպաստ կարգավիճակին։ Հիմնականում Վրաստանի տարածքով է իրականացվում ադրբեջանական ածխաջրատների տրանզիտը Թուրքիա եւ ԵՄ, իսկ Հայաստանը իր երկու՝ ոչ բարեկամական տրամադրվածությամբ հարեւանների շրջափակման պատճառով ստիպված է Ռուսաստանի եւ Եվրոպայի հետ առեւտուրն իրականացնել բացառապես Վրաստանի տարածքով։ Վրաստանով է անցնում նաեւ ԵՄ ապրանքաշրջանառությունը Չինաստանի հետ Ռուսաստանին շրջանցելու դեպքում։ Մեր հարեւան երկրի արտաքին քաղաքական օրակարգը մեծապես պայմանավորված է Ռուսաստանի հետ լարված հարաբերություններով։ Այդ իսկ պատճառով այս երկիրը ջերմ հարաբերություններ է պահպանում Ուկրաինայի եւ Ադրբեջանի հետ, որոնք հանդես են գալիս սահմանների անխախտելիության պահանջով։ Վրաստանը միակ երկիրն է, որ լքել է ԱՊՀ-ն։ Գլխավոր արտաքին քաղաքական ուղղություններից են եվրաինտեգրացիան, որտեղ Վրաստանը լուրջ առաջխաղացում է արձանագրել, եւ, բնականաբար, երկկողմ հարաբերությունները Միացյալ Նահանգների հետ։ Ինչպես տեսնում եք՝ մեր արտաքին քաղաքական վեկտորներն ու առաջնահերթությունները ոչ միայն չեն համընկնում, այլեւ հաճախ հակադիր են։ Այս առումով, իրոք, «ոսկերչական» ճշգրտության դիվանագիտություն է անհրաժեշտ մեր երկկողմ օրակարգը ձեւավորելիս եւ առաջացող կնճիռները հարթելիս։